विजय युथ सेमिफाइनलमा
विजय युथ क्लब हेटौंडाले प्रथम ई–प्लानेट जेसिज कप फुटबलमा आइतबार फ्रेन्ड्स क्लबलाई टाइब्रेकरमा हराएर सेमिफाइनलमा स्थान सुरक्षित गरेको छ । 
चितवन — विजय युथ क्लब हेटौंडाले प्रथम ई–प्लानेट जेसिज कप फुटबलमा आइतबार फ्रेन्ड्स क्लबलाई टाइब्रेकरमा हराएर सेमिफाइनलमा स्थान सुरक्षित गरेको छ । ८० मिनेटमात्र खेलाइएको खेल गोलरहित टुंगिएको थियो । त्यसपछि भएको टाइब्रेकरमा विजय युथले ३–१ को जित हात पार्दै क्वाटरफाइनल पार गरेको हो ।टाइब्रेकरको सुरुमै फ्रेन्ड्सका कप्तान नीराजन खड्का चुकेका थिए । उनीसँगै अफ्रिकन मूलका खेलाडी आबा र फ्लोरिन पनि पेनाल्टीमा गोल गर्न असफल भए । फ्रेन्ड्सका निशान लिम्बू मात्र सफल रहे ।विजय युथका राज पौडेल असफल भए पनि विश्वास श्रेष्ठ, सञ्जय राजवाहक र विश्व अधिकारीले लगातार गोल गर्दै टिमलाई जित दिलाए । विजय युथका कप्तानसमेत रहेका गोलकिपर अशोक बरालले खेलमा उत्कृष्ट बचाउ गरेका थिए । उनी म्यान अफ द म्याच पनि चुनिए ।गोलरहित भए पनि दुवै टिमको प्रदर्शन राम्रो थियो । मैदानको हिलो र पानीले भने खेलाडीलाई समस्यामा पारेको थियो । चिप्लिंदै भए पनि दुवै टिमका खेलाडीले बल अघि बढाउँदै आक्रामक खेलतर्फ जोड दिएका थिए । दुवै टिमले गोलका अवसर सिर्जना गरे पनि त्यसलाई उपयोग गर्न भने सकेनन् ।‘खेलाडीले उत्कृष्ट खेल प्रदर्शन गरे,’ विजय युथका प्रशिक्षक सुविन घिमिरेले भने, ‘निर्धारित समयमै गोल गर्ने लक्ष्य थियो तर दुवै टिमबाट उत्कृष्ट खेल प्रदर्शन गरेकाले गोल गर्न सकेनौं ।’ उनले गोलरक्षक अशोकको खुलेर प्रशंसा गर्दै भने, ‘गोलरक्षकले उत्कृष्ट बचाउ गरे, त्यसैले हामीलाई जित निकाल्न सहज भयो ।’ फ्रेन्ड्सका प्रशिक्षक रमेश महर्जनले पानी परेर मैदान चिप्लो हुँदा समस्या भएको बताए । ‘खोलाडीले राम्रो खेलेका थिए तर गोल गर्ने धेरै अवसर मैदानमा जमेको पानीका कारण गुमायौं,’ उनले भने ।आजको खेलपुलिसविरुद्ध पोखरा–११